กรมการท่องเที่ยว ส่งเสริมธุรกิจท่องเที่ยวที่ปลอดภัย ป้องกันการค้ามนุษย์ ให้ความรู้แก่บุคลากรในสถานประกอบการ
นายโชติ ตราชู ปลัดกระทรวงการท่องเที่ยวและกีฬา เปิดเผยภายหลังการลงนามบันทึกข้อตกลงความร่วมมือในการขับเคลื่อนโครงการส่งเสริมธุรกิจท่องเที่ยวที่ปลอดภัยและเป็นมิตรกับเด็ก ว่า สำนักงานปลัดกระทรวงการท่องเที่ยวและกีฬาและกรมการท่องเที่ยวร่วมกับภาครัฐและเอกชน 21 หน่วยงาน จัดทำโครงการส่งเสริมธุรกิจท่องเที่ยวที่ปลอดภัยและเป็นมิตรกับเด็ก เพื่อสร้างภาพลักษณ์ที่ดีและความเชื่อมั่นด้านการท่องเที่ยวให้กับนักท่องเที่ยวไทยและนักท่องเที่ยวต่างชาติให้รู้สึกอบอุ่นและปลอดภัย ถือเป็นการกระตุ้นให้นักท่องเที่ยวอาศัยอยู่ในประเทศไทยนานขึ้นและให้เกิดการเดินทางท่องเที่ยวภายในประเทศซ้ำอีกครั้ง นอกจากนี้ ยังมีการพัฒนามาตรการ ที่เกี่ยวข้องกับการค้ามนุษย์และการแสวงหาผลประโยชน์ทางเพศจากเด็กทุกรูปแบบ ทั้งมาตรการเชิงป้องกันและมาตรการจูงใจ โดยถือเป็นการพัฒนาหลักสูตรอบรมให้ความรู้แก่บุคลากรในสถานประกอบการและนักศึกษาเกี่ยวกับการป้องกันการค้ามนุษย์และแสวงหาผลประโยชน์ทางเพศจากเด็ก อีกทั้งยังพัฒนามาตรฐานทางการท่องเที่ยว ส่งเสริมการสร้างแบรนด์และการใช้ตราสัญลักษณ์ที่เกี่ยวข้องกับธุรกิจอย่างปลอดภัยประกอบกับทำให้เป็นที่รู้จักในอุตสาหกรรมการท่องเที่ยว ซึ่งจะต้องอาศัยความร่วมมือจากทุกภาคส่วน ในการประชาสัมพันธ์โครงการหรือแผนการต่อต้านการค้ามนุษย์และล่วงละเมิดทางเพศและมีการขยายการดำเนินงานไปยังสถานประกอบการประเภทอื่นอีกด้วย